DEĊIŻJONI TAL-KUMMISSJONI
tal-11 ta’ Ġunju 2007
li temenda d-Deċiżjoni 93/52/KEE rigward id-dikjarazzjoni li r-Rumanija hija uffiċjalment ħielsa mill-bruċellożi (B. melitensis) u d-Deċiżjoni 2003/467/KE rigward id-dikjarazzjoni li s-Slovenja hija uffiċjalment ħielsa mill-bruċellożi bovina
(notifikata taħt id-dokument numru C(2007) 2400)
(Test b’relevanza għaż-ŻEE)
(2007/399/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar il-problemi ta’ saħħa ta’ l-annimali li jaffettwaw il-kummerċ intraKomunitarju ta’ annimali bovini u majjali (1), u b’mod partikolari l-Anness A (II) (7) tagħha,
Wara li kkunsidrat id-Direttiva tal-Kunsill 91/68/KEE tat-28 ta’ Jannar 1991 dwar il-kundizzjonijiet ta’ saħħa ta’ l-annimali li jirregolaw il-kummerċ intraKomunitarju ta’ annimali ovini u kaprini (2), u b’mod partikolari t-Taqsima II tal-Kapitolu I ta’ l-Anness A tagħha,
Billi:
(1)
Id-Deċiżjoni tal-Kummissjoni 93/52/KEE tal-21 ta’ Diċembru 1992 li tirreġistra l-konformità minn ċerti Stati Membri jew reġjuni mal-ħtiġijiet relatati mal-bruċellożi (B.melitensis) u li takkordalhom l-istatus ta’ Stat Membru jew reġjun li huwa uffiċjalment ħieles mill-marda (3), telenka l-Istati Membri u r-reġjuni tagħhom li huma rikonoxxuti bħala uffiċjalment ħielsa mill-bruċellożi (B.melitensis) skond id-Direttiva 91/68/KEE.
(2)
Wara missjoni veterinarja ta’ spezzjoni mwettqa f’Lulju 2001, ir-Rumanija nstabet li hija konformi mal-kundizzjonijiet previsti fit-Taqsima II(1)(b) tal-Kapitolu 1 ta’ l-Anness A tad-Direttiva 91/68/KEE. Għalhekk ir-Rumanija ġiet elenkata fid-Deċiżjoni tal-Kummissjoni 97/223/KE tat-3 ta’ Marzu 1997 li tfassal listi ta’ pajjiżi terzi li minnhom l-Istati Membri jawtorizzaw l-importazzjonijiet ta’ nagħaġ u mogħoż (4) bħala pajjiż terz rikonoxxut bħala uffiċjalment ħieles mill-bruċellożi (B.melitensis).
(3)
Barra minn hekk, minn dak ir-rikonoxximent ir-Rumanija impenjat ruħha biex tikkonforma mal-kundizzjonijiet previsti fit-Taqsima II(2) tal-Kapitolu 1 ta’ l-Anness A tad-Direttiva 91/68/KEE sabiex iżżomm l-istatus li ngħatat ta’ uffiċjalment ħielsa.
(4)
Ir-Rumanija, fir-rigward tat-territorju sħiħ, issa ppreżentat lill-Kummissjoni dokumentazzjoni li tikkonferma mill-ġdid il-konformità mal-kundizzjonijiet previsti fit-Taqsima II(1)(b) tal-Kapitolu 1 ta’ l-Anness A tad-Direttiva 91/68/KEE u li turi l-konformità kontinwa mal-kundizzjonijiet tat-Taqsima II(2) tal-Kapitolu 1 ta’ l-Anness A tad-Direttiva 91/68/KEE fir-rigward taż-żamma ta’ l-istatus li ngħatat ta’ uffiċjalment ħielsa.
(5)
Għalhekk ir-Rumanija għandha tkun rikonoxxuta bħala uffiċjalment ħielsa mill-bruċellożi (B. melitensis) fir-rigward ta’ l-impriżi ovini u kaprini.
(6)
Id-Direttiva 64/432/KEE tipprovdi li l-Istati Membri jew partijiet jew reġjuni tagħhom jistgħu jiġu ddikjarati bħala uffiċjalment ħielsa mit-tuberkulożi, mill-bruċellożi u mill-lewkożi bovina enżootika fir-rigward ta’ merħliet bovini għall-konformità ma’ ċerti kundizzjonijiet stabbiliti f’dik id-Direttiva.
(7)
Il-listi tar-reġjuni ta’ l-Istati Membri ddikjarati bħala ħielsa mit-tuberkulożi bovina, il-bruċellożi bovina u l-lewkożi enżootika bovina huma stipulati fid-Deċiżjoni tal-Kummissjoni 2003/467/KE tat-23 ta’ Ġunju 2003 li tistabbilixxi l-istatus uffiċjalment ħieles mit-tuberkulożi, il-bruċellożi, u l-lewkożi enżootika bovina ta’ ċerti Stati Membri u reġjuni ta’ Stati Membri fir-rigward ta’ merħliet bovini (5).
(8)
Is-Slovenja ppreżentat lill-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tat-territorju sħiħ sabiex dan l-Istat Membru jista’ jiġi ddikjarat bħala Stat Membru uffiċjalment ħieles mill-bruċellożi.
(9)
Wara l-evalwazzjoni tad-dokumentazzjoni ppreżentata mis-Slovenja, it-territorju sħiħ ta’ dan l-Istat Membru għalhekk għandu jiġi ddikjarat bħala Stat Membru uffiċjalment ħieles mill-bruċellożi fir-rigward ta’ annimali bovini.
(10)
Id-Deċiżjonijiet 93/52/KEE u 2003/467/KE għandhom għalhekk jiġu emendati skond dan.
(11)
Il-miżuri previsti f’din id-Deċiżjoni huma bi qbil ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 93/52/KEE huwa mibdul bit-test fl-Anness I ta’ din id-Deċiżjoni.
Artikolu 2
L-Anness II tad-Deċiżjoni 2003/467/KE, Kapitolu 1 huwa mibdul bit-test fl-Anness II ta’ din id-Deċiżjoni.
Artikolu 3
Din id-Deċiżjoni għandha tapplika mit-tielet jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 11 ta’ Ġunju 2007.